RO Jurnalul Oficial al Uniunii Europene C 239/2

Publicarea unei cereri de înregistrare în temeiul articolului 50 alineatul 2 litera (a) din Regulamentul (UE) nr. 1151/2012 al Parlamentului european și al Consiliului privind sistemele din domeniul calității produselor agricole și alimentare

2013/C 239/02

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

„PATATA DELL’ALTO VITERBESE”

NR. CE: IT-PGI-0005-01038-13.09.2012

IGP ( X ) DOP ( )

1. Denumire

„Patata dell’Alto Viterbese”

2. Statul membru sau țara terță

Italia

3. Descrierea produsului agricol sau alimentar

3.1. Tip de produs

Clasa 1.6. Fructe, legume și cereale, proaspete sau prelucrate

3.2. Descrierea produsului căruia i se aplică denumirea de la punctul 1

Denumirea „Patata dell'Alto Viterbese” este aplicată tuberculului din specia Solanum tuberosum obținut din soiurile Monalisa, Ambra, Agata, Vivaldi, Finka, Marabel, Universa, Chopin, Arizona și Agria, cultivate în zona delimitată descrisă la articolul 3, care prezintă în actul de introducere spre consum următoarele caracteristici:

Fizice:

— formă: ovală sau ovală și alungită uniform;

— dimensiune: cuprinsă între 40 și 75 mm;

— coaja: galbenă, netedă;

— pasta: galbenă;

— partea comestibilă: nu mai puțin de 97 %.

Pentru produsul destinat gamei a IV-a nu sunt prevăzute limite de formă și de dimensiune. Acest produs se prezintă fără coajă și tăiat conform cerințelor pieței.

Compoziție chimică (pentru 100 de grame de parte comestibilă):

— umiditate: cuprinsă între 75 și 85 %;

— amidon: minimum 10 g.

Toleranțe de calitate

Până la o adâncime de maximum 3 mm, orice defect este considerat superficial și nu este luat în calcul, cu excepția cazului de râie comună și a defectelor care afectează mai mult de 15 % din suprafața tuberculilor.

În fiecare ambalaj destinat pieței sunt admise, în plus, următoarele toleranțe de calitate:

— defecte exterioare ale tuberculilor: — nematurizați, în bucăți, ofiliți și deformați: 1 % din masă; — verzi: 3 % din masă; — râie comună: 3 % din masă; — leziuni mecanice: 3 % din masă; — deteriorări cauzate de boli fungice: 2 % din masă;

— leziuni interne ale tuberculilor: — pete feruginoase: 3 % din masă; — pete sub coajă: 5 % din masă; — miez sec: 3 % din masă;

— defecte de prelucrare: — urme de pământ: 1 % din masă; — pământ și alte impurități în ambalaj: 0 % din masă.

Toleranțele de calitate nu vor depăși în nici un caz 10 % din masa totală; nu este admisă nici o toleranță privind mirosurile și izurile străine.

Pentru produsul din gama a IV-a nu sunt acceptate pete pe produsul prelucrat mai mult de 5 % din masă.

Toleranțe de dimensiune

Pentru produsul destinat pieței de produse proaspete, fiecare ambalaj poate conține un procentaj de 5 % din numărul de tuberculi cu un calibru mai mic sau mai mare decât cel stabilit.

3.3. Materii prime (numai pentru produsele prelucrate)

—

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în zona geografică delimitată

Toate operațiunile de cultivare a soiului „Patata dell'Alto Viterbese” trebuie să se desfășoare în zona geografică de producție delimitată la punctul 4.

3.6. Norme specifice privind felierea, răzuirea, ambalarea etc.

Produsul poate fi comercializat direct ca atare sau păstrat în camere frigorifice la întuneric, la temperatura de 5-8 °C și la o umiditate relativă cuprinsă între 88 și 93 %. Tuberculii nu pot rămâne în camere frigorifice mai mult de 9 luni.

Cartofii pot fi supuși unui tratament antigerminare sub formă gazoasă.

Tratamentul gamei a IV-a

Cartofii sunt supuși procesului de spălare cu apă pentru îndepărtarea pământului și a altor eventuale impurități.

Ulterior, sunt supuși cojirii mecanice și fac obiectul unei prime selecții, în timpul căreia sunt eliminați tuberculii ce nu pot fi utilizați în scop alimentar și alte impurități eventuale încă prezente (pietre, diferite materiale vegetale etc.).

Produsul este supus procesului de tăiere sau este prelucrat la fel ca tuberculul întreg.

După o a doua selecție, care poate avea loc manual sau folosind echipamentele corespunzătoare, produsul este scufundat în apă ozonată pentru încetinirea procesului de oxidare.

Ulterior, produsul este cântărit și ambalat în recipiente corespunzătoare pentru alimente.

Ambalarea soiului „Patata dell’Alto Viterbese” trebuie efectuată în modul următor:

— pentru produsul proaspăt: ambalaj vert-bag, girsac, pungi și cutii de carton de: 1 kg, 1,5 kg, 2 kg, 2,5 kg, 5 kg; plase de: 1 kg, 1,5 kg, 2 kg, 2,5 kg; saci de: 2,5 kg, 3 kg, 4 kg, 5 kg, 10 kg; cutii de carton de: 5 kg, 10 kg, 12,5 kg, 15 kg, 20 kg, 25 kg; cutii de lemn de: 12,5 kg, 15 kg, 18 kg, 20 kg, 25 kg; coș de: 10 kg, 12,5 kg, 15 kg, 20 kg, 25 kg; tave de: 0,5 kg, 0,750 kg, 1 kg; caserole de: 0,5 kg, 0,750 kg, 1 kg;

— pentru gama a IV-a: pungă alimentară de plastic trasparentă, sigilată, în atmosferă controlată, de 0,5 kg, 1,0 kg, 2 kg, 5 kg și 10 kg; pungă alimentară de plastic trasparentă, sigilată în vid de 0,5 kg, 1 kg, 1,5 kg, 2 kg, 5 kg, 10 kg; pungă alimentară de plastic trasparentă, sigilată, cu produsul scufundat în apă de 0,5 kg, 1 kg, 2 kg, 5 kg, 10 kg; găleată alimentară de plastic transparentă, sigilată cu produsul scufundat în apă de 5 kg și 10 kg.

Produsul rezultat la ieșirea din instalația de prelucrare și înainte de expediere este depozitat în celule frigorifice la o temperatură de 3-5 °C.

3.7. Norme specifice privind etichetarea

Nu este permisă desfacerea produsului în vrac, cu excepția cazului în care fiecare tubercul este etichetat individual.

Pe lângă simbolul grafic comunitar, mențiunile aferente și informațiile privind normele legale, eticheta aplicată pe ambalaj va purta inscripția „Patata dell'Alto Viterbese”, urmată de sigla IGP sau de mențiunea Indicație geografică protejată.

Se interzice adăugarea oricărei informații care nu este prevăzută în mod expres.

4. Descrierea succintă a delimitării zonei geografice

Localitățile aferente zonei IGP sunt situate în Provincia Viterbo, acestea fiind: Acquapendente, Bolsena, Gradoli, Grotte di Castro, Latera, Onano, S. Lorenzo Nuovo, Valentano și Proceno.

5. Legătura cu zona geografică

5.1. Specificitatea zonei geografice

Zona de producție a soiului „Patata dell’Alto Viterbese” IGP este situată în partea de nord a regiunii Lazio, în provincia Viterbo, cuprinsă între lacul Bolsena, Umbria și Toscana. Suprafața, situată în zona complexului vulcanic Vulsino, este caracterizată de terenuri de origine vulcanică, bogate în potasiu și cu o microclimă influențată de lacul Bolsena.

Originea vulcanică caracterizează în mod predominant terenurile din zonă, care prezintă anumite particularități, cum ar fi prezența formațiunilor de lavă și piroclastice, și prezintă o textură nisipoasă, argiloasă, cu permeabilitate pronunțată și densitate aparentă scăzută. Acestea sunt terenuri acide, cu pH-ul cuprins între 5 și 6,5 – la care cartoful se adaptează bine, fiind o cultură care tolerează aciditatea – cu conținut ridicat de potasiu (cuprins între 600 și 1 000 ppm) și microelemente.

Condițiile climatice sunt influențate de prezența lacului Bolsena, bazin lacustru impozant, care datorită acțiunii sale atenuante asupra temperaturii determină condiții microclimatice deosebit de favorabile pentru cultivarea soiului „Patata dell’Alto Viterbese”.

Precipitațiile medii din zonă oscilează între 850 și 1 200 mm/an, concentrate în lunile de primăvară și toamnă, în timp ce în perioada verii sunt predominante condițiile de secetă.

Temperaturile medii anuale oscilează între 13,5 °C și 15,5 °C.

Uniformitatea caracteristicilor pedoclimatice ale zonei este confirmată de Harta fitoclimatică a regiunii Lazio care clasifică într-o arie unică zonele de producție ale IGP „Patata dell’Alto Viterbese”: Regione Mesaxerica, Termitipo collinare superiore (submontano), Ombrotipo iperumido inferiore.

5.2. Specificitatea produsului

Soiul „Patata dell’Alto Viterbese” este caracterizat de următoarele aspecte:

culoare intensă a miezului exclusiv galbenă;

culoare uniformă a cojii fără modificări;

aromă intensă și plăcută;

o varietate foarte mare de întrebuințări gastronomice posibile.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Caracteristicile soiului „Patata dell’Alto Viterbese” IGP sunt determinate de mediul de cultivare (sol, climă, tehnica de cultivare, tipologia de păstrare), rezultând în mod evident legătura dintre soiul „Patata dell’Alto Viterbese” și zona de producție.

Tocmai compoziția chimică, pH-ul, prezența microelementelor și a mineralelor în sol, precum și prezența lacului Bolsena au dus la afirmarea produsului.

Într-adevăr, în timpul primăverii (aprilie/mai), atunci când cartoful își începe dezvoltarea vegetativă, temperaturile zonei IGP se situează între 12 și 14,5 °C: sunt temperaturi optime pentru aceste etape fiziologice ale plantei. În timpul verii, temperaturile zonei, datorită influenței lacului Bolsena, tind să crească treptat de la 17 °C până spre aproximativ 24 °C în luna iulie; în această perioadă de timp, cartoful parcurge integral ciclul biologic până la etapa de maturizare. Aceste condiții climatice optime ale zonei (temperatură mai mică de 24 °C) determină o mai bună migrare a glucidelor și a elementelor minerale spre tuberculii plantei.

În timpul lunii august, absența precipitațiilor (media anuală este cuprinsă între 800 și 1 200 mm/an), combinată cu temperaturile ridicate (valori maxime de 30 °C), favorizează etapa de maturizare sau de senescență.

În plus, condițiile de secetă în etapa de recoltare a produsului determină caracteristicile calitative ale soiului „Patata dell’Alto Viterbese”, cum ar fi culoarea uniformă a cojii și aspectul general al tuberculilor (precipitațiile favorizează fenomenele de modificare a cojii, pe care apar pete închise la culoare).

Totalitatea caracteristicilor soiului „Patata dell’Alto Viterbese”, rezultând din interacțiunea cu mediul, a determinat o reputație susținută de descoperirea unei serii de documente (aviz de însoțire a mărfii, facturi etc.) care certifică și legătura istorică, socială și culturală consolidată instaurată între produs și teritoriu. Încă din anii 1900, prezența soiului „Patata dell’Alto Viterbese” este atestată de reviste de specialitate, povestiri ale autorilor locali și mărturii cinematografice. În prezent, reputația soiului „Patata dell’Alto Viterbese” este susținută de numeroase publicații, articole și rețete. Dintre cele mai importante publicații, amintim două, din cadrul Comunității Montana Alta Tuscia Laziale, și anume „L’alta Tuscia nel Piatto — Guida ai Sapori e ai Saperi dell’ Alta Tuscia” (2008) (Ghid al Aromelor și Gusturilor din Alta Tuscia) și „I Prodotti Agroalimentari Tipici Dell’alta Tuscia” (Produsele agroalimentare tipice din Alta Tuscia) (2001), în care denumirii „Patata dell’Alto Viterbese”, citată ca produs tipic al regiunii, îi este dedicată o secțiune specifică, în care sunt descrise caracteristicile gustului, utilizarea și importanța produsului în rețetele locale. Soiul „Patata dell’Alto Viterbese” a fost citat și cu ocazia evenimentului enogastronomic „Golosando tra le Specialità della Comunità Montana Alta Tuscia Laziale”, care a avut loc în Orvieto la 9 octombrie 2004. Soiului „Patata dell’Alto Viterbese” îi este dedicată o secțiune în ghidul „Tuscia a tavola — ricette, curiosità, prodotti tradizioni gastronomiche della provincia di Viterbo” (Tuscia la masă – rețete, curiozități, produse tradiționale gastronomice din provincia Viterbo) de Italo Arieti (editura Primaprint în ediția Viterbo VI, 2005). Soiul „Patata dell’Alto Viterbese” este, de asemenea, citat ca produs tipic tipic pentru zona Lazio într-un articol din revista Informatore Agrario sub titlul „Ma quante belle patate … viaggio in Italia tra le patate di grande tradizione” („Câți cartofi frumoși … călătorind prin Italia în regiunile de mare tradiție în cultura cartofului”) (pp. 22-27, noiembrie-decembrie 2008). În același sens, trebuie semnalată prezența anunțurilor publicitare de pe site-uri internet, care prezintă „Patata dell’Alto Viterbese” drept produs ideal pentru prepararea găluștelor datorită consistenței sale păstoase.

Importanța produsului în alimentația locală se reflectă în tradiția festivalurilor – de la Festivalul Găluștilor, inaugurat în anul 1977 la S. Lorenzo Nuovo, până la Festivalul Cartofilor, care din anul 1985 are loc în Comuna Grotte di Castro – la care localnicii participă activ. Trebuie menționată și activitatea de promovare a produsului „Patata dell’Alto Viterbese” desfășurată de cooperativele agricultorilor locali prin expoziții pomologice cu soiurile cultivate și cele experimentale, care a ajuns la a cincea ediție în anul 2001. Legătura culturală este evidențiată, în plus, și de prezența extinsă a cartofului în numeroase alte rețete tipice din tradiția gastronomică locală, cum ar fi Minestra con„l'orloge” (supă cu „l'orloge”), denumită astfel datorită modului de tăiere a cartofilor, Pasta e patate (paste și cartofi), preparat tipic țărănesc din zona Viterbo, precum și frittata di patate (omletă de cartofi), preparată fără ouă.

Trimitere la publicarea caietului de sarcini

[Articolul 5 alineatul 7 din Regulamentul (CE) nr. 510/2006 (3)]

Prezenta administrație a lansat procedura națională de opunere publicând propunerea de recunoaștere a IGP „Patata dell’Alto Viterbese” în Monitorul Oficial al Republicii Italiene nr. 126 din 31 mai 2012.

Textul consolidat al caietului de sarcini de producție este disponibil la adresa:

http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina inițială a Ministerului politicilor agricole, alimentare și forestiere (http://www.politicheagricole.it), făcând întâi click pe titlul „Qualità e sicurezza” („Calitate și siguranță”) (în partea din dreapta sus a ecranului) și apoi pe titlul „Disciplinari di produzione all’esame dell’UE” („Caiete de sarcini care fac obiectul examinării de către UE”).

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012.

(3) A se vedea nota de subsol nr. 2.